આમ રાસલીલા એ ભેદના અભેદની લીલા છે. ભેદ એ ઉત્કૃષ્ટ પ્રેમનો વિરોધી સ્વભાવ છે. ભેદથી સંકોચ-જડભાવ ઉત્પન્ન થાય, પણ ભેદનો અભેદ થતાં સર્વાત્મભાવ પ્રકટ થાય. ભાગવતામૃતમાં ભગવાન કહે છે કે, ત્રિલોકમાં પૃથ્વી જંબુદ્વીપ, જંબુદ્વીપમાં ભારત અને તેમાંય વૃંદાવન ધન્ય છે. વૃંદાવનમાં સખીવર્ગ અને તેમાંય રાધા મને સવિશેષ પ્રિય છે. આદિપુરાણ પરમેશ્વરી રાધાની પરમશ્રેષ્ઠતાને વર્ણવતાં કહે છે કે જેના ભયથી પવન વહે છે, સૂર્ય, ચંદ્ર, ઇન્દ્ર અને કાળ જેના ભયથી પોતાની કામગીરી નિયમિત બજાવે છે તે પરમપુરુષ વિષ્ણુ જ કૃષ્ણ નામધારી છે, પરંતુ ખુદ શ્રીકૃષ્ણ જેના વશમાં છે તે શ્રીરાધા જ મારી પરમ દેવી છે. તેમનાથી શ્રેષ્ઠ કોઈ જ નથી.